  Виталий Пронин У. Бадретдинов.Блокнотысь чуръёс: «1982-тӥ ар 6.07. Мон командировкае дасяськисько. Красногорске мыныны малпай. Сюресъёс урод луэмен, отчы автобусъёс уг ветло, пе. Нош самолётэн лобыны луэ. Аэропортэ жингыртӥ но тодӥ: туннэлы билетъёс ӧвӧл ни. Ӵуказелы басьтӥ. 1982-тӥ ар 07. 07. АН-2 самолётэн лобаме та дырозь ӧй вал на. Тани со инме ӝутскиз. Куараез - кужмо трактор бусыез гыре, кожалод. Зуркатэ но. Омырысь «гуосы» усьылыса, лобиз ке но, «кукурузник» ог 45 минутскын милемыз Красногорске вуттӥз. Та нуналэ ик турын дасян сярысь телефон пыр редакцие ивортон сётӥ. Статьяос гожтыны но материал люкай…»Командировкае АН-2 самолётэн Юкаменске но лобаме вань. Билет дунъёс соку куртчылӥськисесь ӧй вал.* * *Корреспондентъёс командировкаосы одӥг машинаен 3-4 кузя поталлязы. Одӥг пол Рашит Хайдаров, Герман Макаров но мон Сьӧлта ёросэ мынӥм. Г. Макаров милемыз, редакциын али гинэ ужаны кутскем егит журналистъёсты, кыӵе ке гуртэ кельтӥз но машинаен азьпала кошкиз. Бертыкумы тӥледыз басьтом, пе. Быдэс нунал Рашитэн гуртэз котыръям. Р. Хайдаровлэсь «Шӧкычын» ужамзэ тодыса, адямиос бордысьтыз ӝоггес палэнскылӥзы, вераськыны пумит кариськылӥзы. Ми соин ӵошен бере, монэ но отысь ик кожаллязы, вылды.Командировкае ветлыса газетын потэм статьяелы редакцилэн огъя кенешаз дунъет сётӥзы. Нырысь ик Макаров малпанзэ верано кариськиз: «Ульфат ослик вылэ пуксем но, мае адӟем, сое ик гожтэм». Ё-к-л-м-н! Кин меда «ослик» вылын ветлӥз?!* * *Вавож ёросэ командировкае трос пол поталляны кылдӥз. Одӥгаз шулдыр гужем нуналэ водительмы Александр Григорьев корреспондентэн Владимир Алашеевен ӝытазе кыӵе ке гуртэ кошкизы, ми (Геннадий Романов, фотокорреспондент Александр Кузнецов) Вало шур дуре кылим. Чорыг кутӥм, соин лым пӧзьтӥм. Сиськыны малпамы но - одӥг пуньымы но, стаканмы но ӧвӧл. Ярам ай, тусьтымы вылэм. Соин ик чорыг лыммес сиим. Пуньыос «вуизы» ми кӧтмес тыреммы бере гинэ.Ульфат Бадретдинов, «Кизили» журналлэн валтӥсь редакторез, газетлэн 1982-тӥ-1990-тӥ аръёсы корреспондентэз. Теги: 100ар тодэваёнъёс удмуртдунне  